Document ID: 32009R0240

ΚΑΝΟΝΙΣΜΌΣ (ΕΚ) αριθ. 240/2009 ΤΗΣ ΕΠΙΤΡΟΠΉΣ
της 20ής Μαρτίου 2009
για την τροποποίηση του κανονισμού (ΕΚ) αριθ. 1282/2006 όσον αφορά τα πιστοποιητικά εξαγωγής και τις εξαγωγές κατά την επιστροφή στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως τα άρθρα 170 και 171, σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 16 και το προσάρτημα 2 του παραρτήματος III της συμφωνίας οικονομικής εταιρικής σχέσης μεταξύ των κρατών Cariforum, αφενός, και της Ευρωπαϊκής Κοινότητας και των κρατών μελών της, αφετέρου (2), η υπογραφή και προσωρινή εφαρμογή της οποίας εγκρίθηκαν με την απόφαση 2008/805/ΕΚ του Συμβουλίου (3), προβλέπουν τη δασμολογική ποσόστωση για το γάλα σε σκόνη, η οποία προβλεπόταν προηγουμένως στο μνημόνιο συμφωνίας μεταξύ της Ευρωπαϊκής Κοινότητας και της Δομινικανής Δημοκρατίας για την προστασία κατά την εισαγωγή του γάλακτος σε σκόνη στη Δομινικανή Δημοκρατία (4), το οποίο εγκρίθηκε με την απόφαση 98/486/ΕΚ του Συμβουλίου (5). Ως εκ τούτου, το άρθρο 29 παράγραφος 1 του κανονισμού (ΕΚ) αριθ. 1282/2006 της Επιτροπής (6) πρέπει να τροποποιηθεί αναλόγως.
(2)
Το άρθρο 30 παράγραφος 1 στοιχείο β) του κανονισμού (ΕΚ) αριθ. 1282/2006 προβλέπει ότι οι υποβάλλοντες αίτηση για το δεύτερο μέρος της ποσόστωσης οφείλουν να αποδείξουν ότι έχουν δραστηριοποιηθεί στις εμπορικές συναλλαγές με τρίτες χώρες. Φαίνεται ότι η προϋπόθεση αυτή μπορεί να ερμηνευθεί με διάφορους τρόπους. Πρέπει συνεπώς να διευκρινιστεί ότι οι εμπορικές συναλλαγές με τρίτες χώρες πρέπει να αποδεικνύονται με την προσκόμιση των σχετικών τελωνειακών εγγράφων.
(3)
Το άρθρο 30 παράγραφος 3 του κανονισμού (ΕΚ) αριθ. 1282/2006 προβλέπει την κατάθεση εγγύησης 15 ευρώ ανά 100 χιλιόγραμμα. Για λόγους εναρμόνισης και απλοποίησης, κρίνεται σκόπιμη η ευθυγράμμισή της με το γενικό επίπεδο, όπως προβλέπεται στο άρθρο 10 του εν λόγω κανονισμού, το οποίο ισχύει επίσης για τη διαχείριση της ποσόστωσης για το τυρί που αναφέρεται στο τμήμα 2 του κεφαλαίου ΙΙΙ του εν λόγω κανονισμού.
(4)
Κατά συνέπεια, ο κανονισμός (ΕΚ) αριθ. 1282/2006 πρέπει να τροποποιηθεί αναλόγως.
(5)
Πρέπει να προβλεφθεί ότι οι τροποποιημένες διατάξεις δεν εφαρμόζονται στα ήδη εκδοθέντα πιστοποιητικά.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1282/2006 τροποποιείται ως εξής:
1)
Στο άρθρο 29, η παράγραφος 1 αντικαθίσταται από το ακόλουθο κείμενο:
«1. Για τις εξαγωγές προς τη Δομινικανή Δημοκρατία γάλακτος σε σκόνη στο πλαίσιο της ποσόστωσης που προβλέπεται προσάρτημα 2 του παραρτήματος ΙΙΙ της συμφωνίας οικονομικής εταιρικής σχέσης μεταξύ των κρατών Cariforum και της Ευρωπαϊκής Κοινότητας και των κρατών μελών της (7), η υπογραφή και προσωρινή εφαρμογή της οποίας εγκρίθηκαν με την απόφαση 2008/805/ΕΚ του Συμβουλίου (8), απαιτείται η προσκόμιση στις αρμόδιες αρχές της Δομινικανής Δημοκρατίας επικυρωμένου αντιγράφου του πιστοποιητικού εξαγωγής που εκδίδεται σύμφωνα με το παρόν τμήμα και δεόντως θεωρημένου αντιγράφου της διασάφησης εξαγωγής για κάθε αποστολή.
2)
Το άρθρο 30 τροποποιείται ως ακολούθως:
α)
Στην παράγραφο 1 προστίθεται το ακόλουθο εδάφιο:
«Η εμπορική δραστηριότητα, όπως προβλέπεται στο πρώτο εδάφιο στοιχείο β), αποδεικνύεται αποκλειστικά είτε με την προσκόμιση των τελωνειακών εγγράφων θέσης σε ελεύθερη κυκλοφορία, δεόντως θεωρημένων από τις τελωνειακές αρχές, στα οποία ο αιτών αναφέρεται ως παραλήπτης, είτε με την προσκόμιση του τελωνειακού εγγράφου εξαγωγής, δεόντως θεωρημένου από τις τελωνειακές αρχές.».
β)
Στην παράγραφο 3 δεύτερο εδάφιο, το στοιχείο α) αντικαθίσταται από το ακόλουθο κείμενο:
«α)
καταθέτει εγγύηση σύμφωνα με το άρθρο 10·».
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται στις αιτήσεις πιστοποιητικών που κατατίθενται από την 1η Απριλίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαρτίου 2009.

Labels: 3
17